Arne Melchior (CD), 2000-11-29:
Jeg er da helt enig med hr. Ole Sohn i - det sagde jeg også i min ordførertale - at en sådan forhandling selvfølgelig skal ske i overensstemmelse med arbejdsmarkedets parter.
Der er vi helt enige.
Så har jeg nogle bemærkninger til ministeren.
Jeg må for det første gøre opmærksom på, at det altså er en fejltagelse at tro, at den ændrede udvikling i turismen er en ny ting, f.eks. fra ministerens embedsperiode som turistminister eller fra de sidste 5 år.
Denne udvikling, som ministeren beskrev som, at der er stigende vægt på kulturturisme, byturisme og oplevelsesturisme, kan jeg dokumentere, at jeg selv i mine 6 år som formand for Turismens Fællesråd har understreget gang på gang.
Og det er altså fra 13 til 7-8 år siden, og turistchef Jørgen Hansen har i øvrigt beskrevet nøjagtig de ting i sin glimrende bog om dansk turisme.
Så det er altså noget, kimen er lagt til i 1980'erne, og som udviklingen har fulgt op her i 1990'erne.
Så sagde ministeren - det var i indledningen af ministerens tale: Det går ikke dårligt for turismen.
Vi kan så ved anden lejlighed diskutere: Hvor begynder dårligt, og hvor begynder godt?
Men kan vi ikke blive enige om, hvis ministeren tager ordet igen, at det går ikke godt nok?
Det burde, og det kunne, og det skal gå bedre.
Så kommer vi til pengene.
Ministeren tilsluttede sig, at CD har rejst sagen - det har vi gjort mange gange, også over for ministeren personligt - men at når der skulle betales, så ville vi ikke være med.
Det er ikke rigtigt.
Det er ikke mange nedsættelser af skatter og afgifter, hvorom man kan sige, at de med 99 pct.s sandsynlighed vil bære en mangehundredefoldig rentetilskrivning - altså indtægt - i forhold til udgiften.
Og derfor har vi fundet den sammenhæng, hvor der skal betales.
Det er ikke noget, vi nogen sinde smutter fra.
Så var der endelig relationerne til EU.
Der skal efter min mening ikke megen klogskab til at udforme det på en sådan måde, at de forslag, som CD og andre har stillet, kan få EU's fulde støtte.
Og så lige en bemærkning til hr. Ole Sohn, hvis sidste bemærkning her jeg fandt enormt konstruktiv, dette, at den dialog må fortsættes, for vi står ikke fjernere fra hinanden, end at vi må kunne finde - som hr. Sohn vist udtrykte det - et fælles beregningsgrundlag eller beregningsmåde.
Og jeg går ud fra, at ministeren tager det varmhjertet til sig.
Jeg vil bare sige til hr. Sohn i forbindelse med noget, han var inde på tidligere i eftermiddags om de store udenlandske hotelkæder, at det er da rigtigt, at vi nu har tre her i landet.
De er næsten alle tre helt nye, mens en fjerde er forsvundet herfra.
Vi har f.eks. ikke noget Intercontinental, og vi har ikke noget Sheraton.
Jeg har været i Amman, Jordans hovedstad.
Der er der 14 af de store internationale hotelkæder repræsenteret.
Og derfor er det altså stadig alt for sløjt. Der er det gode ved de internationale hotelkæder, at de genererer selv turisme, fordi de store rejsearrangører, som har aftaler med hotelkæderne, jo går uden om de byer og lande, hvor de pågældende hotelkæder ikke er repræsenteret.
Og når det kun er de sølle to-tre, vi har, når vi mangler så mange, så er det altså nok snarere et tegn på, at det ikke betaler sig godt nok, og jeg synes lige, jeg ville gøre hr. Ole Sohn opmærksom på, at vi stadig væk, selv om vi nu har fået de par nye, har meget at indhente også på det område.
Godt nok var det ikke udtalt som en direkte beskyldning mod en række af ordførerne, men dog noget i den retning
, da det her blev sagt i den sidste ordførertale, at det ikke kan nytte med en enstrenget debat, der kun fokuserer på penge, momssatser, procesenergi og lign. Jamen det behøver man ikke at understrege over for os.
Det ved vi jo godt.
Vi bekender os jo alle til den store, brede gavn.
Jeg tror, næsten alle har nævnt både kulturen, miljøet og det hele, så der er ikke noget enstrenget.
Jeg må sige, som en vis pige skulle have sagt ved en vis lejlighed, at uden penge gør det ondt.
Er man altså ikke kendt, og er prisen for høj, så hjælper det ikke at sige kultur og miljø.
Det kommer der altså ikke klejner hjem til kassen af.